D’an 30 a viz Mezheven 2010 e oa bet dilennet da brezidant republik Alamagn, en trede tro. E dibenn 2011 e voe liammet e anv ouzh hini Egon Geerkens, hag eñ den a afer eus Saks-Izel. E miz Chwevrer 2010 e lavaras Wulff el Landtag nen doa liamm ebet gant Geerkens. Koulskoude en doa bet ar choublad gwir da gaout un amprest a 500 000 euro digant Edith Geerkens, ha hi gwreg Egon. Nepell goude en doa lakaet Wulff an amprest prevez-se da vezañ un amprest bank boutin. E penn-kentañ 2012 e voe kaoz eus an afer en-dro. Gant kazetennerien Bild e voe embannet e oa bet Wulff e darempred gant Friede Springer (kenlodegez pennañ Axel Springer Verlag), hag ivez gant prezidant kuzul-ren an embregerezh hag ar pennskrivagner, evit ma chomfent hep embann titouroù nevez war an afer. Hervez tud Die Welt, perchennet gant Springer ivez, en dije goulennet gant unan eus kazetennerien Die Welt dont dun emgav e kastell Bellevue.